Heimildaþáttaröð Viðars Víkingssonar , Saga Sambandsins , ris-veldi-fall ( 1999 ) má skoða í heild sinni á YouTube . Jón Viðar Jónsson leikhúsrýnir vakti athygli á þessu á dögunum á fésbókarsíðu sinni og ræðir verkið . Hlekki á þættina má finna að neðan . Jón Þór Hannesson hjá Sagafilm framleiddi myndina , sem sýnd var á Stöð 2 á sínum tíma . Jón Viðar skrifar : Það er fróðlegt að rifja upp kynni af þessari tuttugu ára gömlu heimildamynd um sögu SÍS eftir Vidar Vikingsson nú þegar mál kaupfélaganna eru í brennidepli vegna myndar Grímur Hákonarson ( egf ) Héraðið . Það er eflaust bæði kostur hennar og veikleiki hversu mikið fer þar fyrir ýmsum þátttakendum í SÍS-dramanu ; án þess að vera sérfræðingur í sögu verslunar og viðskipta gæti ég trúað því að hlutlausari sagnfræðingar framtíðarinnar líti þar eitt og annað öðrum augum en sumir sem þarna hafa orðið . Af hverju í ósköpunum eru fræðingarnir ekki annars búnir að skrifa þessa sögu ? Er það af því að þar eru ýmsir hlutir sem enn kunna að vera einhverjum viðkvæmi ? Það vekur td eftirtekt mína að ekkert er minnst þarna á hið fræga Olíufélagsmál þar sem Vilhjálmur Þór kom mjög við sögu – og er ekki sú mynd sem þarna er dregin upp af honum nokkuð glanskennd ? En mynd Viðars er allt um það frábærlega vel gerð og nánast skylduáhorf fyrir alla sem lata sig þessa sögu nokkru varða . Klapptré er sjálfstæður miðill sem birtir fréttir , viðhorf , gagnrýni og tölulegar upplýsingar um íslenska kvikmynda - og sjónvarpsbransann . Ritstjóri og ábyrgðarmaður er Ásgrímur Sverrisson .